text: Esbjerg fB lejer målmand i Horsens
  05 juli 2013 kl. 08.44
  Årets målmandsprofil Frederik Rønnow skifter fra AC Horsens til Esbjerg fB.
  Frederik Rønnow er kun 20 år, men har allerede spillet 44 Superliga-kampe for AC Horsens.
  - Frederik Rønnow har haft en fantastisk sæson, hvor han for et bundhold mange gange har spillet til nul. Når han har kunnet klare presset der, kan han også klare presset her. Han har ikke haft særlig mange udsving, men har til gengæld vist sig modig og med mange kampafgørende redninger, siger målmandstræner i Esbjerg fB Lars Winde.
  - En lejeaftale på et år giver god mening for alle parter. Frederik Rønnow får kampe på allerhøjeste niveau, AC Horsens sikrer, at et af deres største talenter får optimale vilkår for at videreudvikle sig og endeligt betyder aftalen, at vi i EfB kan råde over en rigtig dygtig målmand med superligaerfaring i næste sæson. Det har naturligvis også spillet ind i vores overvejelser, at vi i truppen allerede har unge talentfulde målmænd, som vi forventer vil være klar til Superligafodbold i løbet af 1-2 år, siger cheftræner Niels Frederiksen.
  